Muutamalla tipalla tuoksuöljyä saunan tunnelma vaihtuu savusaunasta eukalyptukselta tuoksuvaan kylpylään. Eteerisiä kasviöljyjä ja parfyymeja sisältävät saunatuoksut eivät kuitenkaan ole vaarattomia hajusteita. Katsojamme hämmästykseksi maahan kaadettu saunatuoksun jämä poltti nurmikonkin keltaiseksi. Minkälaisia aineita kiukaalle oikein kaadetaan?

Pullotettua kesää

Vaasalaisen Emendon saunatuoksupakkausessa on neljä erilaista 10 millilitran tuoksua, jotka sisältävät luonnosta peräisin olevia eteerisiä öljyjä, samoin kuin Hämeenkyrössä sijaitsevan Frantsilan yrttitilan 30 millilitran saunatuoksut. Frantsilan saunatuoksujen kerrotaan olevan luomutuotteita.

Frantsilan eteeriset saunatipat on valmistettu Suomessa. Frantsilan saunatuoksu Kuva: Frantsila

- Eteeriset öljyt valmistetaan kasveista höyrytislaamalla tai uuttamalla, kertoo Frantsilan markkinointipäällikkö

Myös tamperelaisen Rento –yrityksen saunatuoksuja mainostetaan kesäisillä tuoksumielikuvilla: ”Koivutervassa tuoksuvat mökkirannan soutuvene ja lämpenevän saunan savut. Kuusimetsän löylyt tuoksuvat neulasille, sammalikolle, mustikan varvuille ja vastapilkotuille saunapuille”. Tuoksut ovat kuitenkin teollisesti valmistettuja parfyymiöljyjä. Rennon tuoksuista vain eukalyptus on luonnontuote.

Mitä heitän saunankiukaalle, kun käytän saunatuoksuja?

Saunatuoksupakkausten kääntöpuolelta löytyy käyttöohje ja pitkä lista varoituksia. Sari Tuhkunen Turvallisuus- ja kemikaalivirasto Tukesista korostaa niiden noudattamista.

- Tärkeintä on lukea käyttöohjeet pakkauksen takaa huolella ja suhtautua niihin vakavasti, Tuhkunen toteaa.

Kaikkia tuotteen käyttöön liittyviä varoituksia ei pienestä pakkauksesta löydy.

- Voimassaolevan lain mukaan alle 125 ml:n annoksista ei tarvitse kertoa kaikkia seoksen sisältämiä aineita ja niihin liittyviä varoituksia, kertoo Tuhkunen.

Tukesin Kemikaalituoterekisterin mukaan Emendon terva-saunatuoksu on helposti syttyvää ja sen väärinkäytöstä voi seurata vakavia terveyshaittoja. Nieltynä se päätyy hengitysteihin, sillä vettä kevyempinä eteeriset öljyt reagoivat samalla tavoin kuin bensa, eli ne jäävät veden pinnalle. Jos lapsi sattuisi hörppäämään astiasta, johon on lisätty saunatuoksuja, hän saisi ne ensiksi suuhunsa. Siksi öljy on pakattu pieniin pulloihin josta nestettä tulee vain tippa kerrallaan, sanoo Eeva Punta kemikaalien turvallisuusmerkintöjä laativasta Linnunmaa -asiantuntijapalvelusta.

Emendon terva-saunatuoksun varoitusmerkinnät löytyvät kemikaalituoterekisteristä. 10 ml:n pakkaukseen on tähän asti riittänyt tieto seoksen ärsyttävyydestä. Kuva: YLE/Terhi Vuorinen

Saunatuoksuja ei pitäisi koskaan säilyttää saunassa, sillä ne ovat helposti syttyviä. Laimentamattoman tuotteen leimahtamiseen tarvitaan kuitenkin kosketusta tuleen, kertovat Emendon saunatuoksujen turvallisuusmerkinnät laatineet Eeva Punta ja Marjo Pusenius Linnunmaasta.

Uudet varoitusmerkinnät tulossa

Uusia pakkauksia alkaa kuitenkin tulla markkinoille, sillä kuluttajille myytävien seosten varoitusmerkit uudistuivat kesäkuusta 2015 alkaen, kun EU:n alueella siirryttiin kansainväliseen GHS -luokitukseen.

Samalla myös vaarallisuuskriteereitä uudistettiin, joten pakkauksiin saattaa ilmestyä aikaisempaa enemmän varoitusmerkkejä, kertoo Tukesin Tuhkunen. Siirtymäaika kestää 1.6.2017 saakka.

Rennon saunatuoksujen uudistetut pakkaukset ovat jo valmiit, mutta kaupoissa niitä ei vielä ole. Juhannuskoivu- ja viherminttu saunatuoksun uudesta pakkauksesta löytyy viisi varoitusmerkkiä, jotka kertovat tuotteen olevan syttyvää, ärsyttävää, syövyttävää, vakavan terveysvaaran aiheuttavaa ja ympäristölle vaarallista.

Rento-löylutuoksun pakkaus uudistuu lainsäädännön muutoksen myötä. Uuden pakkauksen takakansi varoituksineen on jo suunniteltu, mutta ei vielä kaupoissa. Kuva: YLE/Terhi Vuorinen, Rento Sauna / Kuvankäsittely YLE

Ei koskaan löylyastiaan vaan vasta löylykauhaan

Oikea tapa käyttää saunatuoksua on lisätä löylykauhalliseen kahdesta kuuteen tippaa tuoksuöljyä. Ei siis koskaan löylyastiaan, vaan vasta löylykauhaan veden sekaan. Jos tuoksutipat lisätään suoraan saunasankoon, on riski, että hajustettu vesi päätyy suoraan ihokosketukseen, sanoo Frantsilan Mantere. Lauteiden hämäryydessä on myös hankala arvioida, montako tippaa tuoksuöljyä kauhaan tuli.

Käytä saunatuoksua oikein Lisää tuoksu vasta löylykauhaan

Muutama tippa tuoksua riittää

Varo roiskimasta ainetta iholle

Älä anna ainetta lasten käsiin

Älä säilytä pulloa kuumassa saunassa

Hyväntuoksuinen ja pieneen käteen sopivaa pullo ei missään tapauksessa kuulu lasten käsiin.

Helposti syttyvää saunatuoksua ei pidä säilyttää kuumassa saunassa. Lämpö myös pehmentää muovikorkin, jolloin tippasuuttimen tiiviys kärsii, neuvoo Emendon toimitusjohtaja Mikael Finne. Silloin pulloa ravistettaessa voi ihoa ärsyttävää öljyä roiskua silmiin tai ympäri kehoa.

Turvallisen saunatuoksun saa tietysti koivuvihdasta. Mutta se vaatii jalkautumista metsään ja taitoa sitoa kimppu vihdaksi. Tai vastaksi.